La consellera de Salut, Alba Vergés, ha tornat a insistir que "aviat" el Departament anunciarà la ubicació del nou hospital Josep Trueta. En concret, Vergés ha fixat la data dins d'aquest primer trimestre de l'any, tal com ja s'havia anunciat. Això sí, la titular de Salut ha deixat clar que la decisió vindrà marcada per criteris tècnics, tot i que havent parlat també amb els alcaldes. En aquest sentit, Vergés ha assegurat que treballen per estudiar quina és la millor opció a l'hora d'ubicar el nou centre, on hi ha d'haver l'assistència, la docència i la recerca. "L'hospital Josep Trueta és de Girona, però també ha de ser de tot el territori", ha reblat Vergés, que assegura que el centre serà "punter" des d'un punt de vista mèdic. La polèmica per la nova ubicació del Trueta es resoldrà en els propers dos mesos. Aquest és el termini fixat per Salut per concretar si el nou centre hospitalari s'aixecarà als terrenys de Domeny, a Girona – tal com reclama l'alcaldessa, Marta Madrenas– o si, per contra, l'opció definitiva és al costat del Santa Caterina de Salt, com defensa el president del Col·legi de Metges de Girona, Josep Vilaplana, a més d'altres reconeguts professionals.  En qualsevol cas, la consellera del ram, Alba Vergés, ha deixat clar que, per la importància del projecte, els criteris tècnics marcaran la decisió final, tot i que "òbviament" s'escoltaran les propostes dels alcaldes afectats. "Pensem que el Trueta és un hospital de referència per a totes les comarques gironines i, per tant, ha de tenir un futur molt potent. Per això, hem de treballar tècnicament però recollim les aportacions dels alcaldes", ha assenyalat Vergés. La consellera ha recordat que hi ha un "consens majoritari" de "no fer un anunci" sinó que es prengui una decisió "molt treballada". "Només d'aquesta manera podem garantir que sigui una realitat al més aviat possible, tot i que evidentment trigarà uns anys perquè parlem d'una inversió ni molt menys petita", ha concretat Vergés. Un manifest dels professionals L'aposta per Salt l'encapçalen bona part dels metges. En concret, 78 caps de servei dels hospitals Josep Trueta de Girona i del Santa Caterina de Salt (Gironès) van signar un manifest reclamant la construcció del nou centre sanitari a la zona sud de l'àrea metropolitana, entre els termes municipals de Girona i Salt. Els metges consideren que la seva proposta "no necessàriament" s'ha de fer a Salt, sinó que el parc hospitalari que projecten podria incloure terrenys de Girona, tal com ha afirmat el doctor Ramon Brugada. Reunió amb alcaldes del Ripollès Alba Vergés també s'ha referit al malestar dels alcaldes del Ripollès que han demanat una reunió amb la consellera per poder tractar la problemàtica en relació a la unificació del servei de pediatria amb la Garrotxa, per suplir la falta de metges.  Vergés ha confirmat que es trobarà amb els alcaldes, i ha recordat que el més important és "tenir els professionals en equips perquè no es deixi descobert cap servei". "Estem treballant conjuntament amb el món local, i és evident que els alcaldes el que volen és el millor servei, com nosaltres", ha concretat. Tot plegat ve donat per la moció aprovada pels batlles de la comarca on instaven al Departament de Salut a "resoldre urgentment la disminució progressiva de serveis sanitaris de la comarca". En el text aprovat en sessió ordinària es denuncia que s'han arribat a "assolir uns paràmetres que no es corresponen amb un servei essencial i bàsic per a la població".

Summary: Salut manté que aquest trimestre decidirà la ubicació del nou Trueta amb "criteris tècnics" i "parlant amb els alcaldes"


La Comissió Europea ha anunciat aquest dijous una multa de 1.070 milions d’euros a cinc bancs per participar en dos càrtels en el mercat de diverses amb onze monedes diferents com l’euro, la lliura esterlina, el ien japonès, el franc suís o el dòlar nord-americà entre altres. El primer càrtel, anomenat ‘Banana Split per a tres’, involucrava agents de borsa de Barclays, Royal Bank of Scotland (RBS), Citigroup i JPMorgan mentre que el segon, conegut com ‘Essex Express’ va reunir agents de Barclays, RBS i MUFG. Una investigació de l’executiu comunitari ha determinat que els agents dels diferents bancs implicats van intercanviar “informació sensible” coordinant estratègies per decidir si comprar o vendre moneda i quan fer-ho per tal d’optimitzar-ne el benefici.  “El comportament d’aquests bancs ha menyspreat la integritat del sector a costa de l’economia europea i els seus consumidors”, ha expressat la comissària europea de Competència Margrethe Vestager, també candidata dels liberals a presidir l’executiu comunitari. La sanció més elevada, de 257.682.000 euros, és per al càrtel Essex Express per l’activitat feta entre el 2009 i el 2012. Per altra banda, les reunions entre Barclays, Citigroup i JPMorgan s’han saldat amb una multa de 811.197.000 euros per les reunions i l’intercanvi d’informació entre el 2007 i el 2013.   Per altra banda, UBS, firma bancària amb seu a Suïssa, ha rebut plena immunitat per haver informat la Comissió Europea de l’existència dels càrtels. Així, tot i que UBS formava part de totes les activitats, ha esquivat una multa agregada de 285 milions d’euros.

Summary: Brussel·les imposa una multa de 1.000 MEUR a Barclays, JPMorgan i tres bancs més pel càrtel en el mercat de divises


El ple del Parlament ha aprovat, amb els vots a favor de JxSí i la CUP, l'abstenció de CSQP i l'oposició de C's, PSC i PPC, una moció dels anticapitalistes per "constatar la profunda politització del poder judicial, la Fiscalia i el Tribunal Constitucional", i manifestar el seu rebuig perquè això "perverteix la funció d'aquests òrgans" i "qüestiona la legitimitat de les seves resolucions en allò que fa referència al dret a decidir del poble de Catalunya". Amb el text aprovat, a més, el Parlament també vol deixar palès que "el conjunt del govern espanyol utilitza políticament el poder judicial en el conflicte democràtic contra Catalunya".  De la mateixa manera, la moció també remet al Síndic de Greuges una "queixa" formal sobre la "politització, la manca d’independència i la falta d’objectivitat de l’alta judicatura i la fiscalia espanyoles i el Tribunal Constitucional, amb especial menció del currículum polític dels seus components, i la seva afectació als drets de la ciutadania a Catalunya". La intenció és que el Síndic "iniciï les actuacions corresponents per tal d’elevar-ne els resultats al Consell d’Europa, el Consell dels Drets Humans de l’ONU a Ginebra, la Comissària de Justícia de la Unió Europea, el Tribunal Europeu dels Drets Humans i la Cort Internacional de Justícia de la Haia".  Per últim, el Parlament ha decidit que traslladarà al TC que "atesa la seva evident politització i dependència partitocràtica", la cambra catalana "qüestiona la seva capacitat per resoldre amb independència i neutralitat els assumptes relacionats amb el procés polític, pacífic i democràtic que es viu a Catalunya".

Summary: El Parlament "qüestiona la legitimitat" de les resolucions del TC i la Fiscalia i la seva "neutralitat" en el procés


L'alcalde, Maties Serracant (Crida per Sabadell), ho fa després que la delegació del govern espanyol hagi fet arribar un requeriment a l'Ajuntament ACN Sabadell.-L'Ajuntament de Sabadell ha restituït aquest dimecres les banderes espanyola i europea als pals oficials del consistori. Ho ha fet després que la delegació del govern espanyola a Catalunya hagi requerit a l’Ajuntament un informe que demostri el compliment de la legalitat espanyola en relació amb les banderes. Aquests símbols es van retirar el 27 d'octubre, un cop el Parlament va declarar la República catalana, una acció que comptava amb el suport dels grups municipals de Crida per Sabadell, ERC i Convergència i Unió en el consistori.  Maties Serracant, que va assumir la responsabilitat de la retirada, ha decidit restituir les banderes i donar per tancat un tema que per a Serracant "no va de banderes, va de dignitat, de democràcia, de donar suport a un govern legítim al Parlament". En aquest sentit, es reafirma en el fet que la seva voluntat és "donar sempre la veu a la gent, tal com es va fer l'1 d'octubre, i actuar conseqüentment d'acord amb la voluntat popular". Des de l'oposició, PSC, Ciutadans i PP van exigir la reposició de les banderes, i es van sumar a la concentració celebrada divendres passat davant l'Ajuntament convocada per Societat Civil Catalana amb el mateix clam. Des del govern també dues de les forces que el conformen, Unitat pel Canvi i Guanyem Sabadell, van rubricar un comunicat conjunt aquest dimarts en què feien la mateixa petició.

Summary: Sabadell restitueix les banderes espanyola i europea a la façana de l'Ajuntament


El president del govern espanyol, Pedro Sánchez, participarà en algun debat electoral durant la campanya de les eleccions generals del 28 d'abril però el PSOE no ha aclarit a quins. "Participació als debats hi haurà", ha dit el secretari d'Organització dels socialistes, José Luis Ábalos, en roda de premsa aquest dilluns al migdia. Ábalos ha afirmat que el comitè electoral del partit prendrà la decisió de quins debats participa Sánchez aquesta mateixa setmana. "La predisposició a participar en el debat la tenim i la decisió sobre els formats la prendrem aquesta setmana", ha insistit Ábalos, que tampoc ha desvetllat si hi haurà cara a cara amb el líder del PP, Pablo Casado. A banda del o dels debats, el candidat del PSOE el 28-A farà 22 actes de campanya i recorrerà uns 17.000 quilòmetres entre l'11 i el 26 d'abril. El PSOE encara no ha confirmat encara l'assistència de Sánchez als debats electorals plantejats per TVE o Atresmedia, mentre que els candidats de PP o Cs sí que han dit que hi aniran.

Summary: Sánchez participarà en algun debat electoral durant la campanya del 28-A però el PSOE no aclareix a quins


Aquest dimarts a la matinada ha entrat en funcionament el nou carril bus VAO a la C-31 a Badalona per canalitzar el trànsit en direcció Barcelona. Són 4 quilòmetres que desemboquen a l'accés a la capital catalana i que s'han senyalitzat a la calçada ja existent. La Generalitat calcula que els dies feiners aquesta via absorbeix 5.000 vehicles cada hora, motiu pel qual el secretari d'Infraestructures i Mobilitat, Isidre Gavín, ha destacat que vol prioritzar la circulació del transport públic i beneficiar els vehicles privats ocupats amb dues o més persones. D'altra banda, Gavín ha detallat que el Govern té a punt el conveni per crear un carril bus VAO a la B-23 i ha instat l'estat espanyol a signar-lo per poder començar l'obra.

Summary: Entra en funcionament el nou carril bus VAO de la C-31 a Badalona en direcció Barcelona


Sopa de Cabra ha anunciat nous concerts a Girona, Palma i Lleida en la gira de presentació del seu nou disc, 'Cercles', el 2016. La gira començarà el 17 de gener al Liceu en el marc del Suite Festival, quan la banda presentarà el disc. A Girona, el concert serà el 22 d'abril a l'Auditori dins del Festival Strenes; a Palma l'espai escollit ha estat l'Auditorium el 29 de gener; mentre que a Lleida, una ciutat on Sopa de Cabra fa més de 15 anys que no actua, s'ha optat pel pavelló d'esports de la ciutat durant la festa major, el 6 de maig. La gira del 2016 serà curta i inclourà una desena de concerts, en els quals la banda tocarà totes les noves cançons i farà també un recull dels èxits de la història de Sopa de Cabra.

Summary: Sopa de Cabra anuncia nous concerts a Girona, Palma i Lleida en la gira de presentació del nou disc


La institució preveu que la taxa d'atur baixi al 17,5% i recomana una major convergència entre els costos d'acomiadament de temporals i fixos ACN Madrid.-L'Organització per a la Cooperació i el Desenvolupament Econòmic (OCDE) preveu que l’economia espanyola creixerà un 2,5% aquest 2017, dues dècimes més que en l’anterior estimació, i calcula que la taxa d’atur baixarà enguany fins el 17,5% (dues dècimes menys del previst), segons ha informat aquest dimarts el Ministeri d’Economia, Indústria i Competitivitat en un comunicat, a partir de l’informe ‘Economic Review 2017 Spain’. “L'OCDE considera que la recuperació espanyola és una de les més sòlides a causa de l'ampli rang de reformes estructurals dutes a terme, al sanejament del sistema financer i la política fiscal”, segons el Ministeri. La institució apunta altres factors impulsors del creixement comuns a la resta de països com són la política monetària expansiva, els baixos preus del petroli i la depreciació de l'euro. “El risc intern per a Espanya se centra en la dificultat de prosseguir les reformes al no comptar el govern amb majoria suficient. De l'exterior, les incerteses vindrien de possibles turbulències en els mercats financers, l'alentiment del creixement mundial, guerres comercials, un Brexit desordenat i un deteriorament del sistema bancari europeu”, segons el comunicat. En aquest sentit, l'OCDE subratlla que el sistema bancari espanyol compleix amb els requeriments regulatoris de solvència. Pel que fa a la política fiscal, “l'OCDE considera que Espanya ha realitzat un esforç considerable de reducció del dèficit públic des de 2012 i insisteix en la necessitat de complir els objectius per reduir el elevat nivell de deute públic”. A més d'un nou programa de reforma de l'administració pública, l'organització considera que les reformes del sistema de pensions ja adoptades han reduït els riscos de sostenibilitat del sistema, però creu que són necessàries mesures addicionals.  Pel que fa al sistema impositiu, l'OCDE dóna suport a les mesures recents en relació als impostos especials i recomana vigilar l'impacte en les grans empreses de la recent reforma de l’impost de societats. Respecte del mercat de treball, l'OCDE assenyala l'augment de la desigualtat en la distribució de la renda i la taxa de pobresa durant la crisi com una conseqüència, sobretot, de l'elevat atur. L’informe indica que la taxa de pobresa es va reduir el 2014 i preveu que continuï la tendència, com a resultat de la millora en les condicions del mercat laboral.  En aquest sentit, l’OCDE valora els resultats de la reforma laboral de l'any 2012 i subratlla que ha contribuït a frenar la destrucció d'ocupació a partir de 2013 i a millorar la probabilitat que els contractes temporals, sobretot dels joves, esdevinguin fixos. “La temporalitat segueix sent elevada i hi ha deficiències en formació i un percentatge més gran que a la UE d'ocupacions de baixa remuneració”, segons la nota. En referència a això, considera necessari millorar la formació professional (sobretot la dual) i buscar una major convergència entre els costos d'acomiadament de temporals i fixos. L'OCDE apunta un seguit de reformes que considera necessàries per garantir un creixement econòmic sostenible a mitjà termini. S’han de reduir les barreres regulatòries que restringeixen la competència, buscar una major eficiència en el règim concursal i millorar el sistema de suport a la innovació.

Summary: L'OCDE eleva dues dècimes la previsió de creixement del PIB espanyol per aquest 2017, fins al 2,5%


El Govern ha autoritzat l'Agència de Residus de Catalunya (ARC) a atorgar una subvenció directa d'1,5 milions al Consell Comarcal de la Cerdanya per finançar la clausura del dipòsit controlat de Bellver de Cerdanya. Aquesta és una de les actuacions previstes al Pla territorial sectorial d'infraestructures de gestió de residus municipals de Catalunya (PINFRECAT). Així, l'ajut és una de les mesures contemplades al Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en els casos en què per l'especificitat i les característiques del beneficiari o de l'activitat subvencionada, no és possible, de forma objectivable, promoure la concurrència pública.  L'autorització per part del Govern també s'atorga en compliment a aquesta llei, atès que l'import de la subvenció supera els 300.000 euros. Val a dir que una de les funcions del Consell Comarcal de la Cerdanya és la de promoure la millora ambiental del seu territori, mitjançant la construcció, explotació, conservació i manteniment de les instal·lacions necessàries per a la gestió de residus municipals.

Summary: El Govern concedeix una subvenció al Consell Comarcal de la Cerdanya per a la clausura del dipòsit controlat de Bellver


El ministres de Transports, José Luís Ábalos, ha relativitzat aquest dilluns les queixes d'alguns presidents autonòmics expressades aquest diumenge a la Conferència de Presidents. Segons el ministre, el seu executiu està "compartint" la informació i les seves mesures amb les CCAA i prova "d'equilibrar" les posicions, "reivindicacions i inquietuds" per "coordinar una actuació entre les CCAA i el govern espanyol". El president espanyol, Pedro Sánchez, convocarà aquesta setmana els partits, agents socials i les CCAA per a la creació d'un 'pacte de reconstrucció' seguint l'esperit dels Pactes de La Moncloa.  En una entrevista a RNE, Ábalos ha afirmat que ell "entén la reacció" d'alguns presidents autonòmics perquè "són moments de molta inquietud i angoixa", però "tan de bo tinguéssim certeses en un moment tan complicat". "El que hi ha és una feina absolutament constant provant d'actuar per impedir danys col·laterals d'aquest virus" i "estem absolutament entregats a això", ha dit.  En aquest sentit ha afirmat que el seu executiu "està compartint" les actuacions amb les CCAA com ho demostra, ha dit, el fet que es produeixi "una reunió setmanal" amb els territoris "on cadascú trasllada la seva inquietud i reivindicació i tots ho poden escoltar i compartir". "Sempre es pren conseqüència d'aquestes reunions". Ábalos també ha respost les queixes de la CEOE, que ha lamentat que l'executiu espanyol traspassi als empresaris la responsabilitat de facilitar material de prevenció que no es troba al mercat, Ábalos ha afirmat que el seu govern està "en condicions" de disposar "en pocs dies" de mascaretes produïdes a l'Estat per assegurar que es trobin a les farmàcies.  A més, Ábalos ha assegurat que contràriament als mals auguris "avui ha anat molt bé el repartiment" de material a les vuit CCAA on la jornada és laborable. "La prova està a Madrid, a les hores punta, on no hi ha hagut aglomeracions i s'ha fet el repartiment de mascaretes amb tota tranquil·litat".

Summary: Ábalos relativitza les queixes dels presidents autonòmics i diu que el seu executiu prova "d'equilibrar" posicions


Un tren de la R2 ha estat desallotjat aquest dilluns al matí a l'estació de Mollet del Vallès després de l'aparició d'una intensa fumarada dins del comboi. Segons ha explicat Renfe, l'incident s'ha produït pels voltants de les 08.00 hores del matí en un tren direcció Barcelona. Segons les primeres informacions, es tractaria d'un problema mecànic –possiblement als frens- el que ha generat el fum. Els passatgers han estat evacuats a la mateixa estació de Mollet i han estat transbordats al següent comboi. No hi ha hagut ferits. El tren afectat ha continuat sense passatge i ha estat retirat a l'estació de Mollet-Sant Fost poc abans de les 08.15 hores del matí.

Summary: Desallotgen un tren de la R2 a Montmeló per l'aparició de fum arran d'un problema mecànic


El Teatre Lliure "té un deure com a institució pública" d'obrir "el més aviat possible" si es proporcionen els instruments necessaris per fer-ho. Aquesta és la posició que el director del teatre, Juan Carlos Martel, ha mantingut aquest dijous en roda de premsa telemàtica per anunciar una programació digital que donarà feina a una quarantena de persones fins al juny. En una situació "tràgica" per a les arts escèniques, s'amplien en 50.000 euros els ajuts a la creació. Per tornar a oferir teatre físic, el Lliure prepara uns protocols per a artistes i públic que demana coordinar amb les autoritats sanitàries. Sigui amb un terç o un 50% de l'aforament, el teatre assumeix la seva "flexibilitat" per adaptar les platees després de l'estiu. Amb la temporada 2019-20 cancel·lada, el teatre descarta tornar als escenaris abans de l'estiu, inclús tornar a assajar. "No preveiem tornar d'aquí al juliol. Ara treballem amb la possibilitat que la majoria de produccions cancel·lades es puguin veure aquest 2020", ha dit el director, Juan Carlos Martel. Martel assegura que "han d'estar preparats" per obrir quan pertoqui, i no deixar d'ajudar a la creació.   El Lliure treballa internament per adoptar protocols que assegurin que els artistes poden entrar de manera segura als teatres, així com els treballadors i posteriorment els espectadors. No obstant, consideren que les autoritats sanitàries els han de proporcionar les eines necessàries per poder reobrir amb seguretat, com ho és la possibilitat de fer testos als equips. "La prevenció i els testos fa que ens sapiguem moure en aquesta nova realitat", ha apuntat el director. Mentrestant, assegura que tenen preparades mascaretes, líquids i termòmetres. "Cap al juliol hauríem d'estar assajant. Que ningú dubti que estem deixant ni un segon de treballar", ha assenyalat. Nous continguts digitals La nova programació digital, amb espectacles de nova creació, començarà al maig i s'allargarà fins al juny a través del canal de YouTube del Lliure. El teatre dona així per acabades les iniciatives #LliureAlSofà (44.487 visualitzacions) i #TeatreAlFil que durant aquest confinament han omplert les xarxes de continguts. S'engega un cicle de lectures dramatitzades en format radiofònic o audiovisual: Pau Vinyals i Júlia Barceló interpretaran l'autoficció 'El gegant del Pi'; i Mònica Glaenzel, Eli Iranzo i M. Pau Pigem posaran veu al muntatge metateatral 'El segon principi' de Mercè Sarrias i Miguel Casamayor. El preu per accedir a les lectures és de 5 euros. L'11 de maig el Lliure obrirà al web la proposta 'Màkina SHK' de Roger Bernat. El dramaturg i director posa a disposició del públic un xatbot, un bot conversacional, creat i alimentat a partir de frases de Shakespeare amb qui es podrà mantenir una conversa virtual en anglès. Per al públic familiar, el Lliure ofereix adaptacions de clàssics teatrals acompanyades d'il·lustracions, com 'La casa de Bernarda Alba' per Victoria Szpunberg (del 21 al 24 de maig), 'Terra baixa' adaptada per Pau Miró (del 28 al 31 de maig) i 'Antígona', adaptació d'Helena Tornero (del 4 al 7 de juny). Els clàssics seguiran al juny amb 'El rei Lear' de Shakesperare per Jordi Oriol. En l'apartat internacional, el Lliure se suma al projecte 'Històries d’una Europa en crisi i reflexió' de la xarxa de teatres europea mitos21. La proposta està dirigida a la creació de monòlegs a partir d’entrevistes a persones que han treballat o treballen pel manteniment dels serveis essencials o a primera línia de la crisi sanitària.  També torna l'Escola de pensament dinamitzada per Marina Garcés i Albert Lladó, i el projecte Magda Puig EN RESiDÈNCiA a l'Institut Joan Fuster. Ajudes extraordinàries a la creació El Teatre Lliure llança una nova línia d'ajuts a la creació Carlota Soldevila per intentar fer front a la davallada de l'activitat. La convocatòria està formada per 20 ajuts dividits en 4 modalitats: disseny de projectes escènics (5 ajuts de 2.500 euros), textos dramàtics (5 ajust de 3.000 euros), dramatúrgies en arts de carrer (5 ajuts de 2.500 euros, amb la col·laboració de Fira Tàrrega) i escena distant (5 ajuts de 1.250 euros, amb la col·laboració de Temporada Alta, que farà de jurat). "La situació no és dramàtica sinó tràgica. Les coses s'han de canviar, el sistema no ha sabut adaptar-se. Nosaltres responem amb aquestes programació digital i 50.000 euros més d'ajudes que se sumen als 150.000 ja programats", ha dit Martel.

Summary: El Teatre Lliure "es prepara" per reprendre les funcions passat l'estiu amb limitacions d'aforament


Es registren retards a les línies R1, R4 i R8 de Rodalies per dues incidències diferents aquest divendres. Hi ha demores que poden superar els 30 minuts a l'R4 i l'R8 per una incidència en les instal·lacions de Castellbisbal. Se circula per via única i els trens poden estar aturats més temps de l'habitual en acostar-se al tram afectat. D'altra banda, els trens de l'R1 circulen amb retards que poden superar els 15 minuts en sentit L'Hospitalet/Molins per un problema entre Badalona i Clot. Com en l'altre cas, els combois també poden aturar-se més del que és habitual en el trajecte afectat, ha informat Renfe.

Summary: Retards a les línies R1, R4 i R8 de Rodalies per dues incidències entre Badalona i Clot i a Castellbisbal


El portaveu adjunt del grup parlamentari de JxCat, Eduard Pujol, ha celebrat aquest diumenge la predisposició del president del govern espanyol, Pedro Sánchez, a mantenir un diàleg bilateral amb el Govern, i ho ha valorat com “el primer pas per anar cap a la direcció correcta”.. Tot i això, Pujol ha subratllat que diàleg bilateral “vol dir per a tot” i no només per parlar de les infraestructures pendents o de les lleis recorregudes al TC, tal com va apuntar el president espanyol. “Sap que s’ha de resoldre la situació injusta de presó per a aquells que no haurien d’estar a la presó i que el poble de Catalunya té dret, i no renunciarà, a decidir políticament quina és la fórmula polític que decideix assumir”, ha afirmat el dirigent de JxCat des de Valls, on assistirà a la diada castellera de Sant Joan. “Hem de ser valents. Si hi ha democràcia, respecte i bilateralitat, anirà be”, ha expressat.  Pujol ha titllat de “curiós” que la crida al diàleg bilateral de Sánchez es produeixi després de reunir-se amb el president francès Emmanuel Macron. “Vol dir que la situació dialogada segurament és el camí que tota aquella gent que fa temps que es mou en democràcia entén com el bon camí”, ha opinat.  El portaveu adjunt del grup parlamentari de JxCat ha afirmat també que “és l’hora que Sánchez i que tots els representants de l’estat espanyol ens tractin de manera bilateral i adulta. Ja som grandets, Catalunya és una nació i pot esdevenir estat o ha d’esdevenir república el dia que els seus ciutadans ho decideixin”, ha reblat.  A més, Pujol ha advertit que, si bé el camí de la bilateralitat és el correcte, no n’hi ha “de primera o de segona velocitat”. “Hem d’anar amb cinquena, a per totes, i la bilateralitat  no només s’anuncia, sinó que a més es practica sense cap mena de fre. Abans de parlar no hi ha d’haver frens, cal bona predisposició també al diàleg”, ha afegit. Pujol treu ferro a les enquestes electorals  D’altra banda, Pujol també s’ha referit a l’enquesta publicada per ‘La Vanguardia’ que pronostica que, si ara es produïssin noves eleccions al Parlament, les guanyaria ERC amb 35 escons i JxCat es quedaria com tercera força per darrere de Cs amb 30 diputats -quatre menys dels que té ara-. Segons el portaveu adjunt de JxCat, de vegades les enquestes “fan perfils, dibuixos i una foto fixa que no acaba sent el que acaba passant”, tal com va succeir, ha dit, abans del 21-D, quan els sondejos “parlaven que trauríem tretze diputats i vam ser la força independentista més votada”.  Pujol ha afirmat que des de JxCat  estan convençuts que no només són la centralitat política en l’independentisme, sinó la centralitat política del país. “La gent ha entès que, a l’hora de trobar solucions i de trobar una fórmula política que parla de tu a tu i ha llegit el moment som nosaltres”, ha conclòs.

Summary: Pujol (JxCat) celebra la predisposició de Sánchez al diàleg bilateral però reclama que sigui "per a tot"


En la negociació entre els treballadors i la direcció del metro de Barcelona és requereix de ‘’paciència fins a l’últim moment’’ amb l’objectiu d’arribar a un acord per evitar la vaga que es vol convocar per els dies de celebració de Mobile World Congress (MWC), segons ha assegurat Gerardo Pisarello, tinent d’alcalde de l’Ajuntament de Barcelona. Pisarello ha fet aquesta reflexió en resposta a una pregunta sobre la decisió de l’assemblea dels treballadors del Metro de Barcelona de mantenir la convocatòria de vaga. Pisarello ha fet una ‘’crida’’ als treballadors a ‘’considerar’’ l’oferta de la direcció que és una ‘’bona’’ proposta per evitar la vaga.  Pisarello ha assegurat que des de l’Ajuntament s’han donat ‘’indicacions’’ als equips negociadors de TMB perquè facin ‘’el màxim esforç’’ per atendre les demandes que hi ha sobre la taula negociadora.  El tinent d’alcalde s’ha mostrat convençut que ‘’hi ha elements’’ en la proposta de la direcció de TMB per assolir un acord amb els treballadors. L’oferta que s’ha presentat és ‘’molt raonable’’ perquè preveu millores salarials i redueix el nombre de contractes parcials de la plantilla és per això que ‘’públicament demano als treballadors que prenguin en consideració’’ la proposta de TMB, ha reblat.  En relació amb si l’Ajuntament disposa d’un pla ‘b’ alternatiu a la vaga del Metro que garanteixi la connexió entre la Fira, l’aeroport i el centre de la ciutat, Pisarello ha defensat que aquests processos de negociació requereixen de ‘’paciència fins a l’últim moment’’ per tal d’arribar a un acord que eviti la celebració de la vaga i permeti que el MWC es celebri amb la màxima tranquil·litat.

Summary: Pisarello fa un crida als treballadors del metro de Barcelona perquè ‘’considerin’’ la proposta de TMB


L'exsecretari general de CDC Oriol Pujol ha acceptat aquest dimarts al matí dos anys i mig de presó per tràfic d'influències, suborn i falsedat documental, a més de 76.000 euros de multa per haver cobrat comissions irregulars en l'anomenat 'cas ITV'. La seva dona, Anna Vidal, també ha acceptat 15 mesos i mig de presó per ajudar a cobrar les comissions, mentre que els empresaris han estat condemnats a dos anys i a cinc mesos de presó, segons el cas. En tots els casos les penes de presó es podran substituir per multes o treballs en benefici de la comunitat, però en el cas de Pujol i Sergi Alsina ho hauran de demanar explícitament i ho haurà d'autoritzar un tribunal. El pacte es va segellar fa uns dies un cop signat per tots els acusats, després que el primer acord, fa uns mesos no va ser signat per tots i una magistrada de l'Audiència de Barcelona el va denegar per aquest motiu. Aquest dimarts tots els acusats han acceptat els delictes i penes davant de la magistrada presidenta del tribunal del jurat. La magistrada presidenta ha explicat que dictarà sentència segons l'acord i al setembre els advocats de Pujol i Alsina podran demanar la substitució de les penes de presó per multes o treballs en benefici de la comunitat, perquè ja han pagat les multes i cap dels delictes als quals han estat condemnats supera els dos anys de presó. Segons l'advocat de Pujol, Xavier Melero, el seu client compleix tots els requisits i haurà de ser la fiscalia la que justifiqui, si és el cas, perquè s'oposaria a la suspensió de l'ingrés a presó. A tots els acusats se'ls ha aplicat l'atenuant de confessió. En concret, Pujol ha estat condemnat a cinc mesos de presó, 55.000 euros de multa i dos anys d'inhabilitació per a càrrec o funció pública; 8 mesos de presó i suspensió de càrrec públic durant un any per suborn, i un any i cinc mesos de presó i 21.000 euros de multa per delicte continuat de falsedat en document mercantil. La seva dona, Anna Vidal Maragall, ha acceptat cinc mesos de presó per delicte continuat de suborn i deu mesos i mig de presó i 13.500 euros de multa per delicte continuat de falsedat en document mercantil. Les dues penes de presó de Vidal es poden substituir per 69.750 euros de multa en total. A la dona se li decomissen també els 311.838 euros que Alsina li va donar com a suborn pels suposats treballs sobre Sharp, Seat i una planta de biogàs.  L'empresari Sergi Alsina ha estat condemnat a un total de dos anys de presó i 103.000 euros de multa per tràfic d'influències, falsedat documental i dos delictes de suborn. L'empresari Ricard Puignou ha acceptat cinc mesos de presó per suborn, substituïbles per una multa de 60.000 euros, i Sergi Pastor accepta cinc mesos de presó i 55.000 euros de multa, presó substituïble per 60.000 euros més de multa. Josep Tous, exalt càrrec de la Generalitat i de la Diputació de Barcelona, ha acceptat cinc mesos de presó i suspensió de càrrec i funció pública durant dos anys pel delicte de suborn, presó que podrà substituir per una multa de 22.500 euros.  A Tous també se li decomissen els 22.000 euros cobrats a Alsina i Puignou. Estacions d'ITV Segons declara provat l'acord de totes les parts, l'administrador de l'empresa Certio, que fa inspeccions d'ITV va impugnar davant del TSJC l'adjudicació d'un lot d'estacions a Atisae l'any 2010, adjudicacions que van comportar molts recursos contenciosos-administratius. L'administrador de Certio era Ricard Puignou. De fet, Ricard Puignou va pagar mensualment a Sergi Alsina entre 11.800 i 23.600 euros de desembre del 2010 a febrer del 2012, quan va esclatar el cas, "a canvi d'influències polítiques", ja que coneixia l'amistat entre Alsina i Pujol. Per teòricament pacificar el sector, Oriol Pujol va "aprofitar" la seva condició política per fer "el suggeriment actiu" al secretari general d'Indústria i Ocupació, Enric Colet, afiliat de CDC, perquè nomenés Josep Tous com a mediador. "L'interès de Pujol en la designació de Tous va venir determinat per l'interès també mostrat en aquesta designació per part del seu amic íntim, Sergi Alsina, perquè Tous afavorís els interessos privats de Ricard Puignou en les negociacions sobre les estacions d'ITV", explica l'acord. Perquè Tous sucumbís a la voluntat de Puignou, Alsina li va pagar 2.360 euros mensuals entre març del 2011 i febrer del 2012.  A més, Puignou va facilitar a Tous, "en execució del pla preconcebut" pels tres, la documentació i informació necessàries per elaborar el projecte que Tous havia de fer per encàrrec de la Generalitat per pacificar el sector. El projecte, en concret, consistia en denegar un lot d'estacions concedit prèviament a Itevelesa, anul·lar el concurs mitjançant una revisió d'ofici i finalment ampliar el número d'estacions a un total de 24, oferint determinades estacions a les empreses que havien interposat recursos judicials. Tot això, teòricament era per arribar a un acord amb totes les empreses. Seguint el pla "ordit" i preveient que augmentarien el número d'estacions a adjudicar, Alsina i Pastor, "al capdavant dels quals hi havia Oriol Pujol", van crear la societat Upprime per tal d'aconseguir algunes d'aquestes noves estacions, "aprofitant els acords de Tous amb les empreses i les influències polítiques de Pujol". Pastor, propietari de la societat Coriander, va participar en un 30% a Upprime, el 70% restant de la qual era propietat de Ficosa, i va ser designat director general. El 30% de Coriander havia de ser dividit més endavant entre altres persones, i Pujol, Alsina i Pastor es van quedar el 7,5% cadascú, cosa que representava un import total de 55.000 euros. Però la divisió no es va arribar a fer perquè es va filtrar a la premsa, tot i el secret de sumari, que la justícia estava investigant els fets. El benefici mitjà abans d'impostos d'una estació d'ITV a Catalunya era de més de 700.000 euros. Deslocalitzacions A banda d'això, entre el 2010 i el març del 2012, Alsina, a través de les seves empreses de consultoria Alta Partners i Bersenat Consultora de Servicios va ser requerit per diverses empreses per realitzar tasques d'intermediació en operacions mercantils a Catalunya.  En concret, l'any 2010 la multinacional japonesa d'electrònica Sharp va decidir vendre la seva planta industrial de Sant Cugat del Vallès i va contractar Alta Partners com a assessora per buscar comprador. Els honoraris per l'èxit de l'operació, entre setembre del 2010 i mitjans del 2011 va ser de 3,2 milions d'euros. L'esposa de Pujol, Anna Vidal, a través de la seva empresa Avima Projectes, va facturar 236.000 euros a Alta Partners el 30 de setembre del 2011 en concepte d'anàlisi financer i industrial d'empreses que poguessin operar a la planta de Sant Cugat. El contracte es va datar el 8 de novembre del 2010, però va ser enviat per correu electrònic l'octubre del 2011, amb el concepte "a compte d'honorari objectius segons contracte de serveis". Però l'acord judicial estableix que la feina realitzada per Anna Vidal es va limitar a aportar informació manuscrita amb apunts i referències sobre les empreses candidates, "fàcilment obtenibles a internet". En canvi, la intervenció de Pujol en l'operació de compra-venda va ser "intensa, fonamental, decisiva i clarament beneficiosa" pels tres implicats "gràcies als càrrecs polítics" que tenia. Així, va parlar amb els amos de l'empresa de màquines escura-butxaques Cirsa, facilitant l'accés a una reunió amb el president de la Generalitat, Artur Mas, així com amb el director de l'Agència Tributària de Catalunya i altres alts càrrecs del Departament d'Empresa i Ocupació, per obtenir informació fiscal. Pujol va coordinar trucades i actuacions amb Alsina, i fins i tot van fixar l'estratègia de comunicació sobre el suposat èxit de l'operació. A finals del 2010 Alsina va ser contractat per crear, desenvolupar i promoure un parc de proveïdors de Seat al polígon industrial Can Serra de Sant Esteves Sesrovires (Baix Llobregat), i per desenvolupar i promoure una campa d'automòbils el més a prop possible de la fàbrica de Seat a Martorell (Baix Llobregat). Vidal, a través d'Avima va facturar a una consultora d'Alsina un total de 88.500 euros en 15 factures mensuals des de finals del 2010 en concepte de 'col·laboració professional en el projecte de reubicacions industrials' o d''anàlisis de documents, preparació de reunions, conclusions, converses telefòniques i dietes'. Però en realitat només va aportar anotacions manuscrites amb apunts i referències, a banda de copiar documentació elaborada per altres persones, "mancada de valor a efectes d'un possible informe". Pujol, en canvi, va intervenir directament davant l'alcalde de Martorell, Salvador Esteve, per requalificar terrenys per a ús industrial prop de Seat, així com l'adjudicació mitjançant concurs públic restringit de l'explotació de la campa al grup Sese. Finalment, l'últim trimestre del 2011, la multinacional japonesa Yamaha va decidir marxar de Palau-Solità i Plegamans (Vallès Occidental) i va contractar Alsina per buscar un comprador de la seva nau. L'operació de compra-venda, feta entre setembre del 2011 i març del 2012, va generar uns honoraris de 4,2 milions d'euros. Pujol va tornar a intervenir en l'operació, facilitant contactes amb alts càrrecs del Departament d'Empresa i Ocupació, així com amb el director de l'Agència Tributària de Catalunya. Pagaments d'Alsina a l'esposa de Pujol Finalment, per tal de "gratificar" la feina feta per Pujol en els casos descrits, Alsina "contractava aparentment" els serveis de l'esposa de l'exdirigent convergent, Anna Vidal, en concepte d'assessoria per unes feines "fictícies". Entre octubre del 2010 i febrer del 2011, Vidal, a través de la seva empresa Serveis i Participació Nova D, va facturar a Inversiones Fraberte, propietat d'Alsina, un total de 55.790 euros. Les factures tenien com a conceptes l'anàlisi d'informes financers i pressupostos, preparació de reunions, reunions, anàlisi i revisió de conclusions i converses telefòniques, tot amb l'objectiu d'analitzar la viabilitat d'un projecte d'implantació d'una planta de biogàs a la comarca del Montsià. La feina de Vidal va ser, com en altres ocasions, aportar informació manuscrita, així com diversos estudis sobre plantes de purins i de biogàs fets amb anterioritat per l'empresa Okotec, estudis que no tenien el valor pels quals va pagar Alsina. De fet, dues empreses de Vidal només van facturar a tres empreses d'Alsina gairebé 700.000 euros entre el 2005 i el 2012, amb entre 7.000 i 377.000 euros segons l'any, tot i que els anys de més facturació van ser el 2006, 2007 i 2011. Segons l'acord, les empreses de Vidal van facturar a les d'Alsina uns 381.000 euros per feines no realitzades. Aquestes factures "van simular" l'existència d'una relació contractual entre Alsina i Vidal "amb la finalitat de retribuir la inestimable col·laboració prestada per Pujol". S'ha evitat un llarg judici amb jurat popular En el judici amb jurat popular que no s'ha arribat a celebrar, estaven citats importants testimonis com els exconsellers Germà Gordó i Francesc Xavier Mena, l'exsecretari general d'Empresa i Ocupació Enric Colet i altres alts càrrecs com Antoni Soy, Josep Canós, Isidre Masalles, Albert Roig, Olga Tomás, Ramon Bonastre, Lluís Franco o l'exdirectora del gabinet jurídic de la Generalitat Margarida Gil. També estaven citats empresaris com Joaquim Coello, Xavier Pujol, Manuel Lao, Pedro Vicente Navarrete o Ramon Fajula, i l'advocat Heribert Padrol, així com l'expresident de la Diputació de Barcelona i exalcalde de Martorell Salvador Esteve. Entre el material probatori hi havia nombrosos seguiments, trucades telefòniques, missatges i correus electrònics entre els implicats, a més d'informes de l'Agència Tributària i nombrosa documentació digitalitzada. En sortir de la vista, l'advocat Xavier Melero ha dit que Oriol Pujol està "alleujat" perquè s'ha acabat tot el procés judicial però "desolat" per com ha acabat.

Summary: Oriol Pujol accepta davant l'Audiència dos anys i mig de presó per haver cobrat comissions irregulars en el 'cas ITV'


La líder de Cs, Inés Arrimadas, ha explicat que el president del Parlament, Roger Torrent, li ha transmès que proposarà Jordi Sànchez com a candidat a presidir la Generalitat, i l'ha acusat d'obeir els dictats de Carles Puigdemont. Després de la reunió d'aquest dilluns al vespre en el marc de la ronda de consultes amb els grups, Arrimadas ha expressat: "Torrent m'ha llegit el guió de Puigdemont des de Brussel·les, fa el que ell vol". A més, la presidenta del grup parlamentari majoritari ha reiterat que els independentistes realment no volen investir Sànchez, sinó allargar el procés. De fet, segons ha afegit, la candidatura del número dos de JxCat és "una broma de mal gust".

Summary: Arrimadas: "Torrent m'ha llegit el guió de Puigdemont, fa el que ell vol"


Un incendi ha cremat aquest divendres a la matinada sis camions de brossa a l'exterior d'una empresa de recollida de residus situada al número 50 del carrer Ignasi Iglésias a Reus. Els Bombers de la Generalitat han rebut l'avís de foc a les 1.21 hores i fins al lloc hi han desplaçat set dotacions. Els efectius han donat l'incendi per controlat a les 2.24 hores. Sortosament les flames no han afectat ni la instal·lació de gas ni la de gasoil de la companyia, Fomento de Construcciones y Contratas. Aquest matí els bombers revisaran les instal·lacions per assegurar-se que el foc s'ha apagat completament. Cap persona ha resultat ferida i tampoc ha calgut evacuar cap persona. Segons ha informat l’Ajuntament de Reus, la crema de camions obligarà a replanificar el servei de recollida de residus. Amb tot, apunten que es mantindrà segons les necessitats previstes a la ciutat i que els horaris habituals es podran veure alterats. Durant l’incendi, en què han treballat set dotacions dels Bombers, s’han sentit algunes explosions, produïdes pels pneumàtics dels camions afectats. La Guàrdia Urbana ha col·laborat donant suport als bombers i amb la regulació del trànsit al polígon industrial, que ha quedat restablert a les 4.22. Els Mossos d’Esquadra s’han fet càrrec de la investigació.

Summary: Cremen sis camions de recollida de brossa a l'exterior d'una empresa de recollida de residus a Reus


El fiscal superior de Catalunya, Francisco Bañeres, ha assegurat aquest  dijous al Parlament que el ministeri públic ha presentat querelles contra aquells alcaldes que abans i durant l'1-O van col·laborar en la celebració del  referèndum, però no contra aquells que només hi van donar suport polític. Així, dels 70 alcaldes investigats inicialment per part de la fiscalia,  finalment només s'han presentat sis o set  querelles als jutjats corresponents. Preguntat pels diputats perquè el ministeri fiscal no ha actuat  contra els policies i guàrdies civils  que  van lesionar votants, ha assegurat que les lesions lleus només les poden denunciar  els afectats i que haurien intervingut si haguessin vist desproporció en l'actuació policial.

Summary: El fiscal superior diu que només s'han querellat contra els alcaldes que van actuar a favor de l'1-O


Junts per Catalunya (JxCat) ha fet oficials els canvis al grup parlamentari que ja s'havien anunciat, amb Albert Batet al capdavant com a president. Eduard Pujol passa a ser el nou portaveu del grup i Gemma Geis omple el seu buit com a portaveu adjunt. Així s'ha anunciat després d'una reunió de grup que han mantingut aquest divendres al migdia a Mollerussa, per fer evident el compromís de JxCat amb el territori. Fer la reunió a Mollerussa "no ha estat casual", ha assegurat el diputat i l'alcalde de la capital del Pla d'Urgell, Marc Solsona. Ha explicat que fa una setmana a Brussel·les amb Carles Puigdemont ja van parlar d'equilibri territorial i cohesió social i que aquest divendres han volgut fer visible aquesta mirada "tan necessària" per articular les propostes de futur de JxCat de cara als pressupostos de 2020, ha afegit.  El nou president del grup parlamentari de JxCat, Albert Batet, ha explicat que aquesta representació territorial es fa visible també amb el fet que en l'equip directiu del grup s'incorporen Marc Solsona i també l'alcaldessa de Girona, Marta Madrenas. Tots ells, ha afegit, acaben de configurar la realitat del que significa la transversalitat de JxCat amb un objectiu comú: el de defensar l'1 d'octubre.  Batet ha explicat que la reunió d'aquest divendres al migdia a Mollerussa ha servit per plantejar alguns dels horitzons polítics com ara la sentència del judici del procés i la resposta de país que "estem construint entre tots" en cas que sigui condemnatòria. Batet també ha posat de relleu la "inestabilitat" de l'estat espanyol que en 4 anys, diu, haurà tingut 4 eleccions i més de 400 dies de govern en funcions, dues mocions de censura i un Congrés i un Senat "paralitzat". El president de JxCAT considera que aquesta situació ha estat causada per no prioritzar el diàleg i la solució del conflicte amb Catalunya, sinó per prioritzar "la repressió i la imposició".  Durant la reunió s'ha establert que JxCat treballarà en tres eixos bàsics: defensar una Catalunya en positiu i equilibrada territorialment, una Catalunya del treball com a motor d'Europa i capdavantera en inversions i una Catalunya compromesa mediambientalment. Així han anunciat que s'adhereixen a la vaga general contra el canvi climàtic.

Summary: JxCat oficialitza els canvis al grup parlamentari amb Albert Batet al capdavant com a president


L'associació Defensor del Pacient ha registrat 1.966 denúncies i reclamacions de centres sanitaris catalans durant el 2019. Concretament, 1.606 denúncies han estat a les comarques de Barcelona; 216, a Tarragona; 92, a Girona i 52, a Lleida, segons recull la memòria de l'any passat d'aquesta associació. Les especialitats i serveis dels qual han rebut més denúncies i reclamacions són sobre llistes d'espera, cirurgia general, urgències, traumatologia i ginecologia i obstetrícia. L'Hospital Vall d'Hebron; Bellvitge; Clínic; Germans Trias i Pujol i l'Hospital Sant Joan de Déu són els centres dels quals han rebut més reclamacions.

Summary: El Defensor del Pacient registra 1.966 casos denunciats a Catalunya el 2019


El republicà Pau Ricomà ha estat investit alcalde de Tarragona per majoria absoluta amb els catorze vots dels regidors d’ERC, Junts per Tarragona, En Comú Podem i la CUP. Durant el ple de constitució de l’Ajuntament que s’ha fet aquest dissabte al migdia, els republicans han posat a fi a dotze anys d’alcaldia socialista i han enviat Josep Fèlix Ballesteros a l’oposició. En el seu parlament institucional, Ricomà ha estès la mà a la resta de forces per cercar espais de trobada i per impulsar la transformació de la ciutat. A més, el ha tingut un record pels “presos polítics i exiliats”, i ha apel·lat a resoldre els conflictes polítics per la via política.

Summary: Pau Ricomà (ERC) és investit alcalde de Tarragona amb el suport de Junts, En Comú Podem i la CUP


Una càmera de videovigilància s'instal·larà al pont Lo Passador, que uneix Deltebre (Baix Ebre) i Sant Jaume d'Enveja (Montsià), per controlar, 24 hores durant tot l'any, el pas de maquinària agrícola d'un hemidelta a l'altre. Així es vol augmentar la vigilància a l'expansió del caragol maçana que es pot produir per aquesta via si els vehicles de treball no es netegen correctament en els punts gratuïts establerts a Amposta i Deltebre. Una altra de les novetats enguany del pla de lluita contra aquesta espècie invasora és el reforç de la vigilància en els moviments de planter d'arròs. Està prohibit traspassar planter de l'hemidelta esquerre al dret i cal comunicar-ho quan es fa entre finques diferents al Departament d'Agricultura, Ramaderia, Pesca i Alimentació però, tot i així, aquesta ha estat una de les causes de nous focus d'expansió del caragol maçana al Delta. Per altra banda, per mantenir lliures de la plaga les finques no infestades, s'ha reforçat la coordinació entre els cossos policials que han aprovat un protocol de vigilància i uns calendaris d'actuació. La neteja de la maquinària és obligatòria després d'haver treballat dins d'un camps d'arròs del marge esquerre del Delta abans de passar al marge dret, on només hi ha focus puntuals de caragol maçana i s'intenta evitar que s'expedeixi. També s'ha de netejar els vehicles després d'haver treballat en finques infestades del marge dret. La mesura és d'aplicació durant tot l'any, també quan es fan treballs amb els arrossars camps secs per preparar  Terreny amb l'adobament, la sembra, la recol·lecció i l'aixafada dels rostolls. Incomplir-la suposa una infracció greu de la llei de sanitat vegetal i està tipificada amb sancions de 3.000 euros a 120.000 euros.

Summary: Una càmera vigilarà el pas de la maquinària entre hemideltes per controlar l'expansió del caragol maçana


La consellera de la Presidència i portaveu del Govern, Neus Munté, ha insistit aquest dimarts que el Govern no va demanar una reunió amb el president de la CE, Jean-Claude Juncker, aprofitant el viatge del president de la Generalitat, Carles Puigdemont, a Brussel·les. En la roda de premsa posterior al Consell Executiu, Munté ha afirmat que aquest no era l’objectiu del primer viatge oficial del president català, que va respondre a una invitació formal del president de Flandes. Segons Munté, la trobada no es va demanar perquè l’objectiu del viatge era un altre i s’ha mostrat convençuda que es trobarà la manera perquè es produeixi la reunió quan l’executiu català la vulgui celebrar. A més, ha defensat que forma part de la “correcció institucional” que el representant permanent a la UE, Amadeu Altafaj, comuniqués a la CE que el president de la Generalitat era a Brussel·les.  Després de les versions contradictòries de Govern i de la portaveu de la CE, Mina Andreeva, sobre si el gabinet de Puigdemont havia demanat o no una reunió a Juncker, Munté ha insistit que la trobada no es va demanar perquè l’objectiu del viatge del president de la Generalitat era un altre: respondre la invitació formal del president de Flandes i visitar les institucions i la realitat d’aquest país.  “L’objectiu no era una trobada amb alts càrrecs de la Comissió Europea”, ha reafirmat Munté, que ha recordat que Puigdemont s’ha reunit amb l’alcalde d’Anvers, el president de Flandes i el president del Parlament de Flandes. Munté ha defensat que forma part de la “correcció institucional” que el representant permanent davant la UE informi sobre la presència del president de la Generalitat a Brussel·les i ha assegurat que així s’ha fet en totes les ocasions.  Segons Munté, la portaveu de la CE va agrair aquesta comunicació i va dir que hi havia una qüestió d’agenda que impedia un contacte, tot i que aquesta reunió no es va demanar. Es tracta, segons la portaveu catalana, d’una “dificultat d’agenda i no d’una dificultat política a una trobada que no es va sol·licitar per part del Govern”, segons ha resumit. Preguntada per si el Govern ha demanat una reunió amb el president de la CE, Munté s’ha mostrat convençuda que en el moment que l’executiu català tingui voluntat que es produeixi aquesta trobada “es trobarà la manera de poder-la fer”.

Summary: El Govern insisteix que no ha demanat una reunió amb el president de la CE i creu que es produirà quan la vulgui


La delegada del govern espanyol a Catalunya, Teresa Cunillera, ha defensat que el govern espanyol compleix "escrupolosament" amb les seves obligacions i que l'Estat és "l'únic país que ha ofert els seus ports" a Open Arms. En una entrevista a Catalunya Ràdio, Cunillera ha argumentat que Espanya ha ofert els seus ports fa 36 hores i que "el vaixell no es mou". Així, ha considerat que la pilota està "a la teulada del vaixell". Ha admès que els ports espanyols "estan lluny" però que "mentre es discuteix si el viatge és llarg o feixuc, ha passat un dia i estaria a mig camí".  Cunillera ha apuntat que aquesta no és una crisi que correspongui només a un vaixell i que ateny a tota la Unió Europea. A més, ha explicat que el vaixell està en aigües territorials italianes i que hi ha un dictamen que diu que han de baixar allà. D'altra banda, ha reivindicat la tasca de Salvament Marítim, que porta gairebé 12.000 persones rescatades a l'Estret. La delegada del govern espanyol ha explicat que Open Arms té els ports espanyols a disposició. Ha lamentat que no acceptessin Algeciras, la primera oferta de l'executiu espanyol, i també que després descartessin Mallorca i Maó: "Espanya és l'únic país que ha ofert un port a aquestes persones que ho estan passant malament", ha insistit.

Summary: Cunillera defensa que Espanya "compleix escrupolosament amb les seves obligacions" i que és Open Arms qui "no es mou"


Catalunya ja té registrats 93.541 Expedients de Regulació Temporal d’Ocupació (ERTO) amb u total de 685.000 treballadores que hauran d'anar a l'atur temporalment, segons les últimes dades actualitzades pel Departament de Treball, Afers Socials i Famílies. En les últimes hores, s'han registrat 2.600 treballadors més i 388 empreses han presentat un expedient temporal. Més del 94% dels procediments s'han registrat al·legant una causa de força major, que inclouen el 86% dels treballadors afectats. Les persones incloses en un expedient ja representen el 19,6% de la població ocupada a Catalunya a finals d'any.  Barcelona continua sent l'epicentre de gran part dels expedients amb 68.122 ERTO i 538.151 persones. Les comarques gironines han rebut 10.527 expedients per a 66.048 treballadors. A Lleida n'hi ha 5.205, amb 29.273 persones afectades. Al Camp de Tarragona, 7.440 empreses han registrat expedients amb 42.316 afectats, mentre que a les Terres de l'Ebre el balanç és de 2.247 expedients i 9.212 persones afectades. Per sectors, l'àmbit dels serveis representa més del 80% dels expedients i el 70% dels treballadors. En total, 76.435 empreses d'aquesta branca d'activitat han presentat ERTO per a 489.995 empleats. A molta distància se situa la indústria, amb 7.719 expedients i 130.838 afectats. La construcció concentra 7.539 ERTO per a 44.474 persones. El quart sector més afectat és l'agricultura, amb 679 expedients i 3.893 persones. La divisió econòmica catalana amb més ERTO és la restauració i els serveis de menjar i begudes amb 18.849 ERO temporals que afecten 107.641 persones. El comerç al detall continua la llista de subsectors més castigats amb 12.410 procediments per a 55.530 persones. Les tres comarques més afectades són el Barcelonès amb 30.887 expedients i 233.987 persones afectades; el Vallès Occidental, amb 9.977 ERTO i 87.565 persones; i el Baix Llobregat, on 8.776 empreses han presentat una regulació temporal de la feina per a 92.444 persones. En comparació amb aquest dimecres, a les comarques barcelonines el recompte s'ha enfilat en 298 ERTO i 2.150 treballadors més. A la demarcació de Girona, l'increment en un dia ha sigut de 39 expedients i 152 persones. En la mateixa línia, Lleida ha registrat un augment en les últimes hores de 14 expedients i 102 afectats. L'increment en les últimes hores al Camp de Tarragona ha sigut de 27 empreses i 125 treballadors. En comparació amb el dimecres, el recompte s'ha elevat en 10 empreses i 89 afectats a les Terres de l'Ebre. Les dades mostren que el degoteig d'expedients continua amb increments inferiors als registrats durant les primeres setmanes de l'estat d'alarma. Des que va començar la crisi de la covid-19, el dia que es van presentar més expedients temporals va ser el 25 de març amb un augment de 10.774 expedients i 71.170 treballadors. El ritme de creixement dels expedients va començar a baixar abans de la Setmana Santa.

Summary: Catalunya supera els 93.500 ERTO des de l'inici del confinament i la xifra d'afectats s'enfila a 685.000


El plenari del consell de districte de Nou Barris ha aprovat una proposició per canviar el nom de l'avinguda Borbó pel d'avinguda dels Quinze. Ara caldrà elevar a la Ponència del Nomenclàtor aquesta iniciativa, que ha obtingut els vots del Govern, ERC i Grup Demòcrata. Aquest tràmit dona resposta a la demanda de l'Associació de Veïns Torre Llobeta-Vilapicina i la Taula Unitària de Nou Barris per la República, que han recollit més de 1.300 signatures. 'Els Quinze' és com s'anomena popularment l'espai situat als extrems dels barris del Guinardó, Vilapicina i la Torre Llobeta i Congrés i els Indians. Té el seu origen en el preu del bitllet del tramvia 46, que valia 15 cèntims, que a inicis del segle XX anava de plaça d'Urquinaona fins a Torre Llobeta. Després de la recollida de signatures veïnal, la iniciativa la van presentar al districte BComú i ERC, i el Grup Demòcrata hi ha donat suport. L'objectiu del canvi no només és substituir un nom de referència borbònica, sinó contribuir a una major presència de places i carrers que recordin els fets i topònims autòctons i tradicionals lligats a l'àmbit geogràfic i històric propi del districte.  Després de l'acord del districte, la proposta haurà de passar ara per la Ponència del Nomenclàtor, que ha d'informar i aprovar el canvi de nom. Llavors s'obriria el preceptiu termini d'exposició pública per poder-hi presentar al·legacions. El tràmit acabarà amb el decret del president de la ponència i de l'alcaldessa que resol i tanca l'expedient.  Pisarello critica la "petjada infausta" de la "dinastia borbònica" a la ciutat El primer tinent d'alcaldia de l'Ajuntament de Barcelona, Gerardo Pisarello, ha dit que és un "dia per celebrar" perquè el canvi contribueix a "reduir la petjada de la dinastia borbònica a Barcelona", que ha remarcat que ha estat "particularment infausta" en el passat i que "ho continua sent en el present". "El que fem és fer un pas més per canviar un nom vinculat a la idea de privilegi per un nom vinculat a gent anònima que fa democràcia dia a dia", ha afirmat. Dirigint-se a Manuel Valls, Pisarello ha dit que ningú que "digui que defensa els valors republicans" pot "justificar una forma de cap d'Estat que a Catalunya ha donat el vistiplau a una actuació policial absolutament desproporcionada i brutal que està sent qüestionada per l'opinió pública democràtica d'Europa". "És una contradicció enorme", ha subratllat.    A més, ha criticat la "sobreprotecció" de la monarquia espanyola "des d'un punt de vista penal". Una "sobreprotecció" que ha denunciat que està fent que "artistes i tuitaires puguin anar a la presó només per exercir el dret a crítica contra la institució". El primer tinent d'alcaldia de l'Ajuntament de Barcelona ha dit que Nou Barris és "el barri més republicà" de la ciutat i ha remarcat que "Barcelona és una ciutat que quan ha pogut parlar lliurement s'ha assumit com a ciutat republicana".  El canvi de placa es preveu d'aquí a 5 o 8 mesos La regidora de Nou Barris, Janet Sanz, ha dit que el canvi de placa es podria produir d'aquí a cinc o vuit mesos. Ha explicat que durant aquest mes es reunirà la ponència de la comissió del nomenclàtor i que després s'ha d'iniciar un procediment administratiu per fer efectiu el canvi de placa.  Sanz ha destacat el treball dels veïns i les entitats que treballen per recuperar "les memòries històriques" i ha recordat que des del districte ja s'ha fet altres accions en aquest sentit, com per exemple la retirada de plaques franquistes de l'espai públic o retornar el nom de plaça de la República l'any 2016 a la plaça de Llucmajor.  Els veïns ho consideren una "fita" del barri  El president de l'Associació de Veïns i Veïnes de la Torre Llobeta i Vilapicina, Joaquim Forns, ha destacat que més del 90% dels veïns estan d'acord amb la modificació del nom del carrer, que ha definit com una "fita" del barri.  Per la seva banda, el portaveu de la Taula Unitària per la República de Nou Barris, Pep Ortiz, ha explicat l'origen del nom que es vol donar a l'avinguda. Ortiz ha dit que els veïns de la zona agafaven el tramvia que anava al passeig de Gràcia en aquell punt perquè valia 15 cèntims, cinc cèntims més barat que en una altra parada.  "Anem a buscar el tramvia als 15", ha explicat Ortiz que deien els veïns. El portaveu de la Taula Unitària per la República de Nou Barris ha remarcat que aquesta expressió té un "sentit molt estimat" per a la gent del barri i ha criticat l'actual nom de l'avinguda perquè "la història recent té molt a dir en contra de la monarquia".

Summary: El districte de Nou Barris impulsa el canvi de nom de l'avinguda de Borbó pel d'avinguda dels Quinze


L’Hospital Universitari Vall d’Hebron i el Banc de Sang i Teixits han desenvolupat el programa RAPID, que té l'objectiu d’agilitzar el diagnòstic i el tractament d’immunodeficiències primàries (IDP) combinades greus. La teràpia precoç consisteix en transplantar precursors hematopoètics o cèl·lules mare de la sang abans que el nen o la nena s’infectin, fet que pot millorar en gran mesura el pronòstic dels malalts. Ambdues entitats atendran tot el procés d’atenció integral al pacient, des de la sospita fins al tractament curatiu. Els impulsors del programa indiquen que les anomenades IDP suposen una situació d’emergència en el nen a la qual cal respondre amb agilitat i els mitjans adequats. La nova iniciativa permet actuar a partir del moment en què es té la sospita clínica, ja que l'equip mèdic activa un 'codi IDP'. Immediatament, el laboratori  fa les proves funcionals i es procedeix a la confirmació molecular. En aquest moment, indiquen els responsables, és "clau" disposar d’eines de seqüenciació massiva, a més de les convencionals. Paral·lelament, s’agilitza la cerca d’un donant per al trasplantament de cèl·lules mare de la sang, procediment que permet curar la malaltia. Segons Ricard Pujol, membre del Servei d’Immunologia de l’Hospital Vall d’Hebron, implementar aquest programa és "molt rellevant" en un moment en què a Catalunya s’està començant a instaurar el cribratge neonatal de les formes més greus d’immunodeficiències primàries. L’objectiu és oferir un tractament precoç que permeti supervivències de més del 90% dels casos, com ja obtenen centres pioners quan hi ha un programa de cribratge neonatal. RAPID també reforça la capacitat de diagnòstic d’altres immunodeficiències primàries. En aquest sentit, Pere Soler, responsable de la Unitat de Patologia Infecciosa i Immunodeficiències de Pediatria de Vall d’Hebron, conclou que “accelerar el diagnòstic de les immunodeficiències primàries és clau per poder oferir un tractament adequat i una millor atenció global a malalts i familiars”.

Summary: Neix el programa RAPID per afavorir el diagnòstic i tractament precoç de les immunodeficiències primàries greus


Ja se n'han reposat dos i aquesta setmana es començaran a distribuir 143.000 unitats ACN Madrid.-El titular de la comercialització del medicament Dalsy 20mg/ml, BGP Products Operations S.L., ha retirat del mercat sis lots del medicament per un error en els prospectes en sis dels seus lots. L'error, que consistia en l'omissió d'una paraula, es va detectar abans de la posada en venda del producte. L'empresa va informar l'Agència Espanyola de Medicaments i Productes Sanitaris del Ministeri de Sanitat el 19 de febrer i vuit dies més tard va sol·licitar l'autorització per canviar el prospecte i que es va concedir tres dies més tard. BGP Products Operations S.L. ha informat que ha s'ha reposat els dos primers lots i aquesta mateixa setmana es començaran a distribuir més de 143.000 unitats.  D'altra banda, l'Agència del Medicament ha assenyalat que hi ha una quinzena de medicaments amb la mateixa composició, dosificació i presentació.

Summary: Retiren sis lots del medicament Dalsy per un error en el prospecte


El grup municipal d'ERC-MES a l'Ajuntament de Girona proposa un govern de concentració de les forces independentistes al consistori, que sumen divuit dels 25 regidors que té el ple. La portaveu dels republicans, Maria Mercè Roca, demana a l'alcaldessa que abandoni "la zona de confort" i trenqui el pacte amb el PSC. "El paper dels ajuntaments serà clau per a la República i a Girona aquest camí seria molt més fàcil i planer amb un govern 100% independentista", assegura Roca. Per això, la proposta dels republicans passa per bastir un acord entre CiU, ERC i la CUP. "Davant la situació extraordinària que viu el país, calen solucions imaginatives", diu Roca, que assegura que els tres grups han de "sumar" per fer pinya. Pel què fa al dia a dia de la ciutat, la portaveu d'ERC-MES promet "generositat" per part dels seus, però també admet que allà on les postures xoquin, els afers es podrien aparcar "temporalment".

Summary: ERC proposa un govern de concentració amb CiU i la CUP a l'Ajuntament de Girona per defensar la independència


Cinc escaladors han quedat ferits de diversa consideració aquest dissabte al migdia després d'accidentar-se en una canal a la muntanya del Gra de Fajol, al Ripollès, segons han informat els Bombers de la Generalitat. L'avís del sinistre s'ha rebut a les 11.38 hores a la Canal Amagada, dins el terme municipal de Setcases. Els afectats formaven part d'una cordada de set persones que feien una travessa de muntanya entre el refugi d'Ulldeter i el Gra de Fajol (2.714 metres). Segons les primeres informacions, s'ha produït una caiguda i cinc dels escaladors han quedat ferits de diferent gravetat. Els Bombers hi treballen amb efectius dels GRAE i dos helicòpters, amb l'ajuda de pisters de la zona i membres del Sistema d'Emergències Mèdiques (SEM). "Els Bombers estem treballant en l'extracció de les persones ferides, que transferirem a SEM perquè en faci, després, l'evacuació hospitalària", han piulat des de Bombers.

Summary: Cinc escaladors ferits en accidentar-se en una canal al Gra de Fajol, al Ripollès


Quatre nous restaurants catalans han encès aquesta nit la seva primera estrella Michelin. Es tracta de dos establiments barcelonins d'empremta 'bulliana' com el Disfrutar, de Mateu Casañas, Oriol Castro i Eduard Xatruch, i l'Hoja Santa, d'Albert Adrià i Paco Méndez. A més, la prestigiosa guia vermella també ha atorgat una primera estrella a la cuina contemporània empordanesa de l'Hotel Restaurant Empòrium de Castelló d'Empúries i al Tresmacarrons del Masnou. D'aquesta manera, la 'Guia Michelin Espanya i Portugal 2016' referma l'aposta de per la pedrera gastronòmica i fa pujar al selecte grup dels biestrellats només dos restaurants, el Zaranda, del Castell Son Claret de Mallorca, liderat pel xef format a Can Fabes Fernando Pérez Arellano, i el Coque de Madrid. Santiago de Compostel·la s'ha vestit aquesta nit de gala per acollir la presentació de la 'Guia Michelin Espanya i Portugal 2016', una de les cites ineludibles del món gastronòmic en què es dóna a conèixer el repartiment de les estrelles Michelin.   A més de l'anunci dels quatre restaurants catalans que aconsegueixen una primera estrella, la guia també ha constatat la pèrdua de l'estrella que ostentaven el restaurant Comerç 24 –que inicialment va tancar per reformes però que ja no reobrirà- i el Neichel – que va tancar portes al gener per la crisi i que mantenia una estrella Michelin des de feia quasi 40 anys. El restaurant Ca l'Arpa de Banyoles i el Manairó de Barcelona tampoc lluiran el proper 2016 aquesta desitjada distinció perquè els crítics de la guia no els l'han renovat.   Dos nous restaurants biestrellats   El reconeixement més important se l'han endut dos establiments de Madrid i Mallorca, que han passat d'una estrella a dues. Es tracta del Zaranda, que lidera el xef Fernando Pérez Arellano format, entre d'altres restaurants, a Can Fabes. El restaurant va obrir portes inicialment a Madrid i va aconseguir la primera estrella el 2006. Atret pel mar, Arellano va decidir traslladar l'establiment i el seu equip a Mallorca.   A l'olimp de la constel·lació Michelin no hi ha entrat cap nou restaurant. El selecte grup dels triestrellats de la guia vermella es manté immòbil des del 2014, quan el DiverXO va encendre la seva tercera estrella i es va situar al costat del catalans Sant Pau de Carme Ruscalleda i El Celler de Can Roca dels germans Roca, a més de l'Akelarre, l'Arzak, Martín Berasategui, Quique Dacosta Restaurante i l'Azurmendi.

Summary: Quatre restaurants catalans encenen la seva primera estrella a la constel·lació Michelin


Els dos presumptes autors d'un atracament a una joieria de l'Hospitalet de Llobregat han ingressat a presó després de ser detinguts a Madrid i Alacant per part de la Policia Nacional. Els fets es remunten al 24 de gener d'aquest 2019 al migdia, quan tres homes van entrar al local amb armes blanques, van amenaçar el responsable de l'establiment, el van lligar de mans i peus amb brides i el van immobilitzar. Es van endur joies valorades en 125.000 euros. Els Mossos d'Esquadra es van fer càrrec de la investigació i amb col·laboració amb  Interpol i les autoritats policials colombianes es van poder identificar un dels autors, d'aquesta nacionalitat. Els agents van poder acreditar que el grup criminal el conformaven cinc persones. El dia de l'atracament, el quart integrant feia tasques de control i vigilància a l'exterior de la joieria i el cinquè era l'encarregat de conduir el vehicle durant la fugida.  Els investigadors van descobrir que el principal sospitós havia aterrat a Madrid procedent de Colòmbia el novembre de 2018, en companyia del seu germà, que amb posterioritat es va comprovar que també havia participat en l'atracament. La policia va poder esbrinar la identitat dels cinc lladres, tots colombians, i alguns amb antecedents per  robatoris molt violents, van confirmar també que només dos s'havien establert a l'estat espanyol, i es va descobrir  la seva residència.  El jutjat de l'Hospitalet va concedir entrar i perquisió als domicilis dels dos investigats, a Benidorm i Collado Villalba de Madrid. Als habitatges s'hi van localitzar tres armes de foc real, dues pistoles i un revòlver amb la corresponent munició a més de dos silenciadors. Es va descobrir que l'arrestat havia compartit el mateix domicili amb el seu germà, mesos enrere, i que havia estat detingut per la policia colombiana per temptativa d'homicidi quan va tornar de Colòmbia.  El jutge va decretar l'ingrés a presó per a tots dos.  Segons els Mossos d'Esquadra, amb aquesta investigació es posa de manifest que hi ha una delinqüència cada cap més transnacional, amb lladres que es traslladen des del seu país d'origen a un tercer país amb l'objectiu de delinquir i tornar amb el botí. També demostra, segons la policia, que cada vegada més grups que actuen al país tenen un caràcter itinerant i es mouen per diversos territoris.

Summary: A presó dos lladres que havien atracat una joiera de l'Hospitalet de Llobregat


Borrassà compta amb una planta pionera a Catalunya que permet eliminar els nitrats de l'aigua del subsòl i obtenir aigua potable. Funciona amb una tecnologia d'electrodesnitrificació que aconsegueix destruir els nitrats i transformar-los en nitrogen gas i oxigen que s'alliberen a l'atmosfera i sense generar cap residu durant el procés. Aquesta és la gran diferència dels processos que hi havia fins ara. L'ha dissenyada l'empresa Hydrokemós amb seu a Torelló que ja té la patent a nivell d'Europa i està treballant per aconseguir-ho a nivell mundial. Aquest municipi de l'Alt Empordà no està connectat a la xarxa de distribució i els pous que té estan contaminats per nitrats. Amb aquesta nova tecnologia, els habitants ja no hauran de comprar aigua embotellada i podran utilitzar l'aigua del pou municipal. La planta ja està en marxa però estarà uns mesos en proves. La previsió és que entri a ple rendiment a partir de l'abril vinent. Ha costat 200.000 euros i s'ha finançat amb un ajut europeu (el 70%) i la resta, des de l'Organisme de Salut Pública de la Diputació de Girona (Dipsalut). La planta de Borrassà (Alt Empordà) és única a Catalunya i està situada a tocar del dipòsit municipal d'aigua, allunyat del nucli urbà. Quan entri en marxa, permetrà potabilitzar 100 metres cúbics d'aigua del subsòl al dia i abastir tota la població –uns 700 habitants- aprofitant l'aigua del pou. Fins ara, segons explica el seu alcalde, Ferran Roquer, l'aigua no era apta pel consum humà perquè estava contaminada per nitrats. Concretament, la concentració és de 65 ppm i, un cop tractada per aquesta planta, el nivell de nitrats passa a ser inferior de 50 ppm, que és el que recomana l'Organització Mundial de Salut (OMS).  El projecte neix el 2011 quan l'empresa Hydrokemós amb seu a Torelló (Osona) va començar a desenvolupar la tecnologia d'electrodesnitrificació. El que fa és transformar els nitrats en nitrogen gas i oxigen, sense obtenir cap mena de residus –com ara salmorres de nitrats i altres sals- com passa amb els processos que s'usen actualment. I aquesta és la principal diferència, ja que aquests gasos es poden alliberar a l'atmosfera perquè son totalment innocus tant pel medi ambient com per la salut de les persones.  D'altra banda, permet aprofitar tota l'aigua, consumeix poca anergia i no necessita additius químics  perquè s'utilitzen com a reactius el contingut natural de clorurs de les aigües de pou. La planta ha costat 200.000 euros, que s'han finançat amb un ajut de la UE –dins el programa H2020 SME Instrument, del projecte Watify atorgat a l'empresa- i el 30% restant ho ha assumit l'Organisme de Salut Pública de la Diputació de Girona (Dipsalut).  El cost d'explotació representa uns 0,3 euros per metre cúbic d'aigua tractada i és més baix que els tècniques existents fins ara. L'alcalde del municipi subratlla el benefici de poder tenir aigua potable, ja que fins ara els veïns havien de comprar-la embotellada. I assegura que no repercutirà de forma important en la factura i que es continuaran distingint les tarifes d'aquells que consumeixen un mínim d'aigua dels que ho fan a  grans quantitats.  Es connectarà a la xarxa el mes d'abril vinent L'estació ja funciona de forma contínua però en els pròxims quatre mesos l'Institut Català d'Investigació de l'Aigua (ICRA) analitzarà l'aigua obtinguda per comprovar que es mantenen els paràmetres de qualitat. Passat aquest temps i fets els ajustos necessaris, la planta es connectarà a la xarxa municipal i subministrarà aigua a tota la població. Es preveu que sigui el mes d'abril del 2018.  Abans de construir aquesta planta, ja es va fer una prova a petita escala a Borrassà i a Caldes de Malavella que van ser un èxit.  La CEO d'Hydrokemós, Ruth Canicio, explica que la idea és poder exportar-ho a altres municipis de Catalunya que també tenen l'aigua contaminada per nitrats. A comarques gironines, per exemple, el 40% dels pous tenen alts nivells de nitrats. De moment, ja tenen la patent a nivell d'Europa i estan treballant per aconseguir-ho a nivell mundial per poder vendre la tecnologia a nivell internacional.  Tant l'Ajuntament de Borrassà com Dipsalut han insistit que aquesta tècnica aporta una nova solució a la contaminació dels aqüífers per nitrats. Ara bé, en paral·lel cal seguir actuant en l'origen del problema, com és la contaminació per purins i adobs nitrogenats de l'activitat ramadera i agrícola intensiva.  Des de Borrassà, a més, segueixen treballant per buscar una alternativa en cas de sequera, que faria impossible treure l'aigua dels pous. "Estem estudiant la possibilitat de treure aigua lliure de nitrats del pantà". Aquest és un projecte que s'ha d'estudiar amb l'ajut del Consell Comarcal de l'Alt Empordà.

Summary: Borrassà posa en marxa una planta d'eliminació de nitrats per obtenir aigua potable que és pionera a Catalunya


El president de la Generalitat, Quim Torra, ha defensat que la segona reunió de la taula de diàleg amb l'Estat es pot celebrar "perfectament" per videoconferència i ha refermat que la intenció del Govern és que es pugui celebrar malgrat el Coronavirus. En roda de premsa des del Palau de la Generalitat, Torra ha explicat que el govern espanyol s'ha compromès a celebrar la pròxima trobada abans que comenci la campanya electoral de les eleccions a Euskadi i Galícia. Per tant, segons Torra, dins un termini màxim del 18 o 19 de març. "Nosaltres posarem sobre la taula la possibilitat que es pugui fer per videoconferència i per nosaltres no quedarà", ha reblat Torra.  Pel que fa a la substitució de Bosch com a membre de la delegació catalana a la taula de diàleg, el president català s'ha limitat a dir que s'ha de decidir entre els dos socis del Govern com queda la composició de la taula de negociació i ha afegit que està segur que en els propers dies es podrà nomenar un nou conseller d'Exteriors. Preguntat per si participarà a la conferència de presidents per videoconferència que el president del govern espanyol, Pedro Sánchez, ha convocat per a aquest dissabte amb motiu del Coronavirus, Torra ha dit que ho valorarà. "Estem davant un repte complicat i difícil que excedeix del nostre país. Està afectant l'estat espanyol, la UE i, per tant, volem conèixer totes les decisions que es puguin prendre arreu", ha afegit el president català.

Summary: Torra defensa que la taula de diàleg es pot celebrar "perfectament" per videoconferència


L'Associació de Familiars de Residents i Usuaris (AFRU) del geriàtric Palafrugell Gent Gran denuncia que el patronat de la fundació ha aturat la comissió d'investigació "fins no se sap quan" amb "l'excusa de la no intromissió en la investigació que fa la fiscalia". Una comissió que, indiquen, "havia d'avaluar la gestió de la covid-19 dins la residència". Per això, acusen el patronat de voler "mirar cap a un altre costat" i també són molt crítics amb l'Ajuntament de Palafrugell (Baix Empordà) perquè sostenen que "no compleixen amb el mandat pel qual han estat escollits". L'AFRU apunta que fa set anys que assenyalen "mancances i disfuncions" i creuen que hi ha una "relació causa-efecte" amb l'elevat nombre de morts durant la pandèmia. La fiscalia va obrir diligències d'investigació per la mort de 36 avis a Palafrugell Gent Gran durant la pandèmia arran d'un escrit de denúncia presentat per l'AFRU. La fiscalia vol saber si es va cometre alguna negligència a l'hora de tractar els usuaris afectats per covid-19 i si es van cometre possibles delictes d'imprudència amb resultat de mort.  En un comunicat, l'AFRU exposa que des de la seva constitució, el gener del 2013, sempre han tingut com a objectiu "representar de manera col·lectiva els familiars dels residents del geriàtric i els usuaris del centre de dia" de Palafrugell Gent Gran. Des d'aleshores, indiquen que han mantingut una actitud "de cooperació i crítica constructiva" assenyalant "una sèrie de mancances i disfuncions dins el geriàtric" sobre les quals "a dia d'avui" no n'han "rebut resposta". Una situació que, afegeixen, "decep molt ja que el patronat és l'òrgan de govern de la fundació".  Segons els familiars, el motiu pel qual van decidir portar el cas a la fiscalia és perquè veuen "molt clarament" que hi ha "una relació causa-efecte entre les mancances i disfuncions" denunciades "durant més de set anys" i "les conseqüències de la pandèmia al centre". I en aquest punt, exposen que hi ha hagut "un número d'infectats i defuncions molt gran, molt més que en altres residències" de les comarques gironines o que en altres recursos de la comarca. Ara, l'AFRU denuncia que el patronat de la fundació Palafrugell Gent Gran ha aturat una comissió d'investigació sobre la gestió al centre durant el pic de la pandèmia. Els familiars consideren que és una "excusa" paralitzar-la al·legant "la no intromissió en la investigació que fa la fiscalia". "El patronat deixa aturada la comissió d'investigació fins no se sap quan", critiquen.  A més, asseguren que "és una vergonya" que els familiars "hagin hagut de presentar un escrit a la fiscalia veient-se totalment impotents i desemparats" i per no haver trobat "les accions que el moment requeria" a la direcció de Palafrugell Gent Gran, al patronat de la fundació i a l'Ajuntament de Palafrugell.  "Es fa avui més evident i palesa la manca de resposta i poca implicació política de l'Ajuntament de Palafrugell i els seus grups municipals, així com el patronat de la fundació", critiquen. I aquí és on també carreguen contra el consistori i acusa els polítics d'estar "més preocupats en tapar-se les vergonyes uns als altres".  "Després de veure quin està essent el comportament del patronat de la fundació Palafrugell Gent Gran, i dels representants públics de la ciutadania a l'Ajuntament de Palafrugell, volem fer pública aquesta denúncia", exposen els familiars que assenyalen que cal investigar a fons la gestió després d'haver vist "amb estupor, tristesa, gran decepció i impotència" com el geriàtric de Palafrugell "ha esdevingut una de les residències amb més defuncions per covid-19".

Summary: Familiars de Palafrugell Gent Gran denuncien que el patronat vol "mirar cap a un altre costat" aturant la comissió


Una trentena de persones estan atrapades des de les cinc de la tarda en un tren a Alcover (Alt Camp) a causa d'una avaria de catenària, segons ha informat Renfe. La fallada elèctrica interromp la circulació de combois entre la Plana de Picamoixons i Reus. Tècnics d'Adif s'han desplaçat al punt de la incidència per avaluar i reparar l'avaria. En paral·lel, un parell de dotacions de Bombers també s'hi han adreçat, per determinar junt als tècnics d'Adif si és millor evacuar els passatgers atrapats o bé enviar una locomotora dièsel al punt on el tren ha quedat aturat per remolcar-lo fins a una estació. De moment, els Bombers indiquen que els vagons han quedat en una zona d'accés difícil.

Summary: Una trentena de persones atrapades més de tres hores en un tren a Alcover per una avaria de catenària


El consultor en innovació turística Jimmy Pons ha avisat a les administracions que "és perillós" crear un certificat que garanteixi espais lliures de covid-19. Segons Pons, el certificat es pot convertir "en un bumerang que et pot explotat a la cara", ja que "no hi ha la total garantia" que la gent no es pugui contagiar d'aquest virus durant les seves vacances. Jimmy Pons ha exposat el seu punt de vista en una taula rodona virtual organitzada per la Taula Gironina del Turisme, en què la presidenta de Girona Guide Services, Rosa Duran, expliqués que mantindran el format de visites virtuals una vegada puguin recuperar les presencials per seguir mostrant el patrimoni a tots aquells que no vinguin a Catalunya. Una setmana després que l'Agència Catalana de Turisme (ACT) anunciés que estava treballant en crear un certificat per a establiments lliures de covid-19, un expert ha alertat dels riscos que pot comportar. El consultor en innovació turística Jimmy Pons ha avisat a les administracions i empresaris del sector que "és perillós" crear aquest tipus de certificat per les conseqüències que pot portar a les destinacions turístiques. "Encara no hi ha ningú ha demostrat que pot ser 'covid-free'", ha afegit Pons. En el cas en què finalment l'ACT crees aquest certificat i un establiment l'obtingués, però hi hagués un client que es contagiés, el certificat podria convertir-se "en un bumerang" que podria "explotat a la cara". Per això el consultor ha apostat per buscar un segell que garanteixi que es treballa per minimitzar el risc de contagi, però no que és lliure. Jimmy Pons ha alertat d'aquest risc aquest dijous durant el tercer webinar organitzat per la Taula Gironina del Turisme. En aquesta ocasió, els ponents s'han centrat en el turisme actiu i les repercussions que pot tenir la covid-19 en el sector. Una de les ponents ha estat la presidenta de Girona Guide Services, Rosa Duran, qui ha afirmat que el confinament els ha ofert la possibilitat de reinventar-se. Duran ha explicat que el món dels guies turístics s'ha obert a les visites virtuals. "Des de casa podem explicar moltes coses i en molts idiomes diferents gràcies a les eines telemàtiques actuals", ha detallat Duran. Per això ha assegurat que la crisi sanitària ha portat un canvi que es mantindrà en un futur. Per això la presidenta ha afirmat que "amb covid o sense" els guies turístics "tindran un món presencial i un de virtual".  De fet, Rosa Duran ha apuntat que "hi ha molta gent que no pot venir a Catalunya" i per això, els guies han d'acostar-los el patrimoni. Una de les maneres de fer-ho és a través de les visites virtuals. Un xec de vacances per fomentar el turisme intern Per altra banda, el president de l’Associació de Centres Turístics Subaquàtics, Genís Dalmau, ha proposat a les administracions que busquin alternatives per fomentar el turisme. Una d'elles seria la creació dels xecs de vacances, un model que ja existeix a França. Es tracta d'una "retribució en espècies" que fa el govern francès i les grans empreses als seus treballadors.   Es tracta de xecs prepagats d'entre 10 i 20 euros que posteriorment els ciutadans poden canviar en hotels, restaurants i activitats turístiques.  Els xecs tenen validesa a tot Europa, però la majoria d'establiments que ho accepten són francesos, fet que fomenta el turisme intern dins del propi país.

Summary: Un expert del sector turístic alerta que "és perillós" fer un certificat d'espais lliures de covid-19


El conductor d’un turisme va morir aquest dissabte a la nit a l’A-7 arran d’una sortida de via a Vila-seca (Tarragonès). Segons informa el Servei Català de Trànsit, l’accident es va produir al punt quilomètric 1.173 poc després de tres quarts d'onze de la nit. Per causes que encara s’estan investigant, el cotxe va sortir de la via i el seu conductor i únic ocupant va morir. La víctima és un veí de la Canonja de 46 anys. Arran de la incidència es van activar cinc patrulles dels Mossos d’Esquadra, dues dotacions dels Bombers de la Generalitat i tres ambulàncies del Sistema d’Emergències Mèdiques (SEM). Amb aquesta víctima són 108 les persones que han mort en accident de trànsit aquest any a la xarxa viària interurbana de Catalunya.

Summary: Mor el conductor d’un turisme arran d’una sortida de via a l’A-7, a Vila-seca


El cap de llista del PP per Lleida al Congrés, José Ignacio Llorens, s'ha compromès, si el seu partit torna a governar Espanya, a acabar la xarxa principal del canal Segarra-Garrigues l'any 2017. Actualment falta per acabar la construcció de la presa d'Albagés (Garrigues), que és el final dels 82 quilòmetres de canal que comença a Rialb (Noguera). "Si governem pagarem aquesta obra; la meitat que correspon a l'Estat i, si no ho assumeixen, la meitat que correspon a la Generalitat, si cal, a través del FLA (Fons de Liquiditat Autonòmic)". Pel que fa a la xarxa secundària, que depèn del Govern català, Llorens ha demanat que s'inclogui l'obra dins els plans de millora i modernització de regadius. D'aquesta manera, podria formar part dels Plans de Desenvolupament Rural (PDR), cofinançats per la Unió Europea. L'objectiu és que els regants hagin d'assumir la meitat del cost al qual han de fer front actualment i que "tots sabem que no poden assumir".

Summary: Llorens (PP) es compromet a acabar la xarxa principal del Segarra-Garrigues pagant, si cal, la part de la Generalitat


La Confederació Espanyola de Pesca (CEPESCA) ha demanat al govern espanyol que consideri als tripulants dels bucs de pesca com a "col·lectiu sensible" i que adopti "mesures urgents" a les seves flotes per tal que "pugui seguir assegurant el subministrament de peix a la població". En una carta dirigida al ministre de Salut, Salvador Illa, reclama test de coronavirus, mascaretes, guants i termòmetres per garantir que no hi hagi contagis a les flotes. A la missiva Cepesca recorda que a les flotes de llarga distància els tripulants estan més temps confinats "sense poder tenir una assistència mèdica immediata", davant d'això demana que es creïn els mecanismes necessaris per garantir aquest servei i les repatriacions dels casos de contagi. La confederació recorda al govern espanyol que el sector pesquer "ha hagut de fer front a nombroses dificultats des de l'inici de la crisi per poder complir el seu compromís d'assegurar a la població les proteïnes del peix, bàsiques per una dieta equilibrada i saludable". Amb tot, lamenta que "bastants bucs s'han vist obligats a parar perquè no poden complir les recomanacions sanitàries o per la baixada de preus del peix en primera venda després de la dràstica reducció de la demanda, sobretot pel tancament del canal HORECA". En el cas de les flotes de llarga distància, Cepesca exposa que el sector ha aconseguit mantenir la seva activitat pel compromís i la responsabilitat de les tripulacions que han acceptat allargar les seves campanyes embarcats i evitant els relleus que estaven previstos per eliminar riscos de contagi en arribar a altres països. Amb tot, la confederació argumenta que "és imprescindible assumir els relleus en els pròxims dies per tal que els pescadors puguin descansar i per evitar possibles riscos per la seva salut i integritat física davant el possible increment d'accidents laborals per la seva fatiga i estrès" que estan patint.

Summary: El sector pesquer demana al govern espanyol material de protecció


El primer secretari del PSC, Miquel Iceta, ha rebutjat de forma categòrica la gran coalició entre PSOE i PP per formar govern a Espanya. En un vídeo missatge adreçat a la militància del partit, Iceta insta el secretari general dels socialistes espanyols, Pedro Sánchez, a buscar la complicitat de les forces "reformistes" per construir una alternativa al PP. Iceta avala l'estratègia de Sánchez de "negar qualsevol mena de suport a un govern presidit per Mariano Rajoy" i de deixar inicialment que sigui l'actual president de l'Estat, com a guanyador de les eleccions, el que intenti formar govern. Un escenari que podria ajudar a crear la coalició "reformista" que anhela Iceta per a l'Estat seria, segons ell, un pacte d'esquerres a Barcelona, precisament el tipus d'acord que busca l'alcaldessa, Ada Colau.  En una entrevista a Ràdio Nacional, Iceta s'ha mostrat partidari del pacte d'esquerres a l'ajuntament barceloní. Un escenari que està convençut que facilitaria l'acord entre PSOE i Podem a nivell estatal, tot i que a la Moncloa Iceta hi voldria veure també a C's.  "Els espanyols van votar canvi el 20 de desembre. Ni Rajoy ni PP són aquest canvi. És un canvi que podem encapçalar els socialistes amb el suport d’altres per impulsar les reformes necessàries, explica Iceta en el vídeo missatge", ha insistit posteriorment en el vídeo missatge a la militància. "Un canvi imprescindible per resoldre l’encaix de Catalunya a la resta d’Espanya. Un canvi per dur a Espanya a un futur millor, però sobretot per donar un futur millor als espanyols", ha afegit. Pel que fa a Catalunya, el primer secretari socialista ha subratllat que el PSC està "més compromès que mai" en la via del diàleg, la negociació i el pacte, "com a únic mecanisme per a resoldre el problema d'encaix entre Catalunya i la resta d'Espanya". "És tems de construir ponts, no de fer fronts", ha destacat. Una via de diàleg que Iceta confia en un referèndum per culminar la reforma constitucional que reivindiquen els socialistes.

Summary: Iceta rebutja la coalició amb el PP i insta Sánchez a buscar suports per constituir un govern reformista


L'exconseller Josep Rull considera que no hi ha les condicions per al diàleg amb l'Estat i ha argumentat que "no es pot seure a una taula amb algú que té l'objectiu que l'altre desaparegui". En declaracions a Catalunya Ràdio i després que s'hagi revocat el tercer grau de cinc dels polítics presos, Rull ha assegurat que sempre que hi hagi una taula de negociació s'aprofitarà però que hi ha d'haver unes condicions. L'exconseller també s'ha dirigit a la Fiscal General de l'Estat, Dolores Delgado, per preguntar-li si considera apropiat que un fiscal digui que uns ciutadans han de canviar la seva manera de pensar. I és que, segons Rull, el Tribunal Suprem ha canviat tot el dret penitenciari.  Rull, encara en règim de tercer grau, ha explicat que viu aquestes hores amb una "espasa de Dàmocles" perquè tant ell com Jordi Turull, Dolors Bassa i Carme Forcadell saben que en un moment o altre sortirà l'escrit de la fiscalia i just després la jutgessa serà "ràpida i implacable" en tombar el tercer grau. En aquest context, l'exconseller ha afirmat que el diàleg és "molt complicat" perquè s'empitjoren les coses "permanentment". Rull ha qüestionat que fiscalia digui que hi ha d'haver tractaments adreçats perquè ciutadans canviïn les seves idees, que són "democràtiques i sempre exercides pacíficament". "Això és seriós i lògic? Això hauria d'ofendre a qualsevol demòcrata", ha considerat per després lamentar que el govern espanyol de Pedro Sánchez no estigui fent res davant d'aquesta situació.  Després de patir el "dret penal de l'enemic" amb la sentència, Rull denuncia que ara s'està creant el "dret penitenciari de l'enemic" i ha alertat que això afectarà tots els presos, no només els polítics independentistes.

Summary: Rull diu que no hi ha condicions per al diàleg: "Com hem de seure amb algú que té l'objectiu que l'altre desaparegui?"


L'Estat també ha portat als jutjats 9 ajuntaments i 1 consell comarcal de Ponent i el Pirineu per aprovar una moció de suport a la reprovació del rei del Parlament. Són el de la Fuliola i Tornabous, a l'Urgell, Torà (Segarra), Alcarràs (Segrià) Balaguer i Albesa a la Noguera, la Seu d'Urgell (Alt Urgell), Sarroca de Bellera (Pallars Jussà), Bell-lloc d'Urgell (Pla d'Urgell) i el Consell Comarcal de l'Urgell. Així ho han confirmat a l'ACN fonts de l'Associació de Municipis per la Independència (AMI). La intenció dels recursos és aconseguir que s'anul·lin els acords dels plens. El jutjat, en l'avís, dona 20 dies als consistoris denunciats per trametre l'expedient administratiu. La mateixa moció es va aprovar a un centenar d'ajuntaments d'arreu de país i 24 han rebut la denúncia. La moció que van aprovar un centenar d'ajuntaments catalans donava suport explícit al punt número 2 de la resolució que rebutjava i condemnava el posicionament de Felip VI,  ''la seva intervenció en el conflicte català i la seva justificació de la violència exercida pels cossos policials'' l'1-O. També refermava el compromís amb ''els valors republicans'' i apostava per ''l'abolició d'una institució caduca i antidemocràtica com la monarquia''. La resolució instava les institucions de l'Estat a garantir la convivència, la cohesió social i ''la lliure expressió de la pluralitat política a l'Estat'', i reprovava ''els actes repressius contra la ciutadania'' i condemnava ''les amenaces d'aplicació de l'article 155 de la Constitució, la il·legalització de partits polítics, la judicialització de la política i la violència exercida contra els drets fonamentals''. Des del món municipalista es preveu que arribin nous requeriments els propers dies.

Summary: L'Estat recorre les mocions de reprovació del rei a 9 ajuntaments i 1 consell comarcal de la demarcació de Lleida


Un estudi de l'Institut de Recerca Biomèdica (IRB Barcelona) ha identificat possibles reguladors de les diferències en tumors entre els dos sexes utilitzant com a model la mosca del vinagre, 'Drosophila melanogaster'. La investigació, publicada a Science Advances, compara a nivell molecular tumors cerebrals de mosques mascle i femella i identifica proteïnes responsables del diferent grau d'agressivitat. Pot servir per ajudar a comprendre les diferències en incidència i supervivència al càncer entre homes i dones i trobar tractaments específics i més efectius, ja que aquests gens podrien ser dianes potencials per a neutralitzar el seu grau de malignitat. Entre les proteïnes identificades en aquest estudi els investigadors es van centrar en una nomenada Phf7, que també es troba en humans. Phf7 està present en cèl·lules tumorals de mascles, on el tumor és més agressiu, i absent en cèl·lules tumorals de femelles. Els investigadors van descobrir que en eliminar aquesta proteïna en mosques mascles, l'agressivitat dels tumors es reduïa notablement, arribant a nivells similars als de tumors de mosques femella. Aquest estudi va ser dut a terme a la mosca del vinagre 'Drosophila melanogaster', un model experimental que compta amb més de cent anys d'història i en el qual s'han descobert moltes de les proteïnes que són de gran rellevància en càncer humà. En les últimes dècades s'han desenvolupat a la mosca del vinagre models experimentals de diferents tipus de tumors humans com leucèmia, neuroblastoma, glioblastoma i càncer d'ovaris, entre d'altres, segons informa l'IRB Barcelona en un comunicat.

Summary: Identifiquen gens relacionats amb el diferent grau d'agressivitat del càncer segons el sexe en la mosca del vinagre


Els presos recuperaran aquest dilluns els ordinadors després que els serveis de la presó els han inspeccionat, segons confirmen fonts d'institucions penitenciàries. Els presos no van poder entrar els aparells divendres quan van arribar a les presons madrilenyes i van denunciar-ho perquè argumentaven que els necessitaven per preparar bé la defensa de cara al judici. Una instrucció del jutge Pablo Llarena va permetre als presos tenir amb ells ordinadors però amb algunes restriccions com, per exemple, que no puguin accedir a Internet. Els aparells han estat retinguts a ingressos durant tot el cap de setmana i aquest dilluns ja es retornaran als presos.  Dissabte al matí, la parella de Jordi Sánchez, Susanna Barreda, havia denunciat que "de moment" no havien pogut entrar amb l'ordinador per preparar la seva defensa, i el mateix president de la Crida, Jordi Sànchez, va dir a través de Twitter esperar rebre'l "immediatament" per afrontar "la defensa amb garanties".

Summary: Els presos podran recuperar els ordinadors aquest dilluns un cop els serveis de la presó els han inspeccionat